A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az EMGA-ból fedezett kiadásokról Korai előrejelző rendszer 2012/4-5. szám /* COM/2012/0349 final */





TARTALOMJEGYZÉK 1........... Bevezetés. 3 2........... Az EMGA-hoz rendelt címzett bevételek. 3 3........... Az ideiglenes szerkezetátalakítási összegekből származó bevételek (cukorágazat) 3 4........... Az EMGA 2012. évi költségvetésének előzetes végrehajtására vonatkozó észrevételek. 3 5........... Az EMGA-hoz rendelt címzett bevételek felhasználása. 7 6........... Az ideiglenes szerkezetátalakítási összegekből származó bevételek felhasználása (cukorágazat) 7 7........... A cukoripar szerkezetátalakítási alapjának felhasználása. 7 8........... Következtetések. 7 1. melléklet || Az EMGA-előirányzatok ideiglenes felhasználása 2012. március 31-ig 1. Bevezetés Az 1. melléklet bemutatja, hogy a 2011. október 16-tól 2012. március 31-ig tartó időszakban milyen szintű volt a költségvetés tényleges végrehajtása az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva. 2. Az EMGA-hoz rendelt címzett bevételek A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt rendelkezések értelmében a megfelelőségi vizsgálatok határozatai szerinti pénzügyi korrekciókból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. E szabályok értelmében a címzett bevételeket a tagállamok részéről felmerült EMGA-kiadások fedezésére lehet fordítani. Amennyiben e bevételek egy részét nem használják fel, ezt a fennmaradó részt automatikusan átvezetik a következő költségvetési évre[2]. A 2012. évi EMGA-költségvetés tartalmazta a Bizottság által készített legutóbbi becslést mind a piaci intézkedésekhez és közvetlen támogatásokhoz kapcsolódóan várható kiadások finanszírozásához szükséges előirányzatokra, mind pedig a szóban forgó költségvetési év során várhatóan befolyó, címzett bevételekre és az előző költségvetési évből rendelkezésre álló címzett bevételek egyenlegének átvezetésére vonatkozóan. Az EMGA 2012. évi költségvetési előirányzatainak összegére vonatkozó javaslatában a Bizottság figyelembe vette a várható összes címzett bevételt, és 2012-re előirányzatként a becsült kiadások és a címzett bevételek becsült összege közötti különbözettel megegyező összeget igényelt. A költségvetési hatóság elfogadta a várható címzett bevételeket figyelembe vevő új EMGA-költségvetést. A 2012. évi költségvetés kidolgozásakor a Bizottság becslései szerint a rendelkezésre álló címzett bevételek 1 010 millió EUR-t tettek ki. Nevezetesen: – a 2012. költségvetési évben várhatóan keletkező címzett bevételeket 805 millió EUR-ra becsülték. A megfelelőségi vizsgálatok nyomán végrehajtott korrekciókból és a szabálytalanságokból eredő bevételeket 600 millió, illetve 150 millió EUR-ra becsülték. A tejilletékekből származó bevételeket 55 millió EUR-ra, – a címzett bevételeknek a 2011. költségvetési évről 2012-re átvezetni tervezett összegét pedig 205 millió EUR-ra becsülték. A Bizottság a 2012. évi költségvetésben ezt az 1 010 millió EUR összegű címzett bevételt két programra irányozta elő. Nevezetesen: – 310 millió EUR-t a gyümölcs- és zöldségágazatban működő termelői szervezetek működési alapjaira, illetve – 700 millió EUR-t az egységes támogatási rendszerre. E két programra vonatkozóan a költségvetési hatóság végül – a Bizottság javaslatával összhangban – 496 millió EUR összegű, illetve 30 472 millió EUR összegű előirányzatot fogadott el. Az elfogadott előirányzatok és a fent említett címzett bevételek összege megegyezik a gyümölcs- és zöldségágazatban működő termelői szervezetek működési alapjainak 806 millió EUR, illetve az egységes támogatási rendszer 31 172 millió EUR összegű, rendelkezésre álló előirányzatának teljes becsült összegével. A 2012. évi költségvetésnek a 2012. március 31-ig tartó időszakra vonatkozó ideiglenes végrehajtását bemutató 1. mellékletben a gyümölcs- és zöldségágazat és a termeléshez nem kötődő közvetlen támogatások költségvetési előirányzatokra vonatkozó számadatai az e két ágazat tekintetében elfogadott előirányzatokat mutatják, ezek összege 788 millió EUR-t, illetve 37 189 millió EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételek beszámítását követően a 2012. évi költségvetésben szereplő teljes tervezett előirányzat 1 098 millió EUR-t tesz ki a gyümölcs- és zöldségágazat, illetve 37 889 millió EUR-t a termeléshez nem kötődő közvetlen támogatások területén. 3. Az ideiglenes szerkezetátalakítási összegekből származó bevételek (cukorágazat) A cukorágazat szerkezetátalakítására ideiglenesen rendelkezésre álló összegeket címzett bevételként kell kezelni, amely a cukoripar szerkezetátalakítási támogatásának, illetve a cukoripar szerkezetátalakítási alapjában meghatározott egyéb támogatásoknak a finanszírozására fordítandó. Három gazdasági év – 2006–2007, 2007–2008 és 2008–2009 – esetében az egyes tagállamok piaci szereplőinek tulajdonában lévő cukor, inulinszirup és izoglükóz mennyiségi kvótáira vonatkozó szóban forgó összegek befizetésre kerültek az alapba. A 2012. évi költségvetés kidolgozásakor a számításokban az szerepelt, hogy a 2011. költségvetési évről várhatóan 832,2 millió EUR kerül átvezetésre 2012-re. 4. Az EMGA 2012. évi költségvetésének előzetes végrehajtására vonatkozó észrevételek Az 1. melléklet bemutatja, hogy a 2011. október 16-tól 2012. március 31-ig terjedő időszakban a költségvetés előzetes végrehajtása milyen szinten állt. A táblázat a végrehajtás szintjét összeveti az 1290/2005/EK tanácsi rendelet 20. cikkének rendelkezései szerint kialakított mutatón alapuló kiadási profillal. Az alábbiakban rövid magyarázat található egyes olyan költségvetési jogcímcsoportokhoz, amelyek a 2012. évi költségvetés végrehajtásának tényleges és becsült szintje között a legjelentősebb eltérést mutatják. 4.1. Piaci intézkedések Az agrárpiaci intervenció céljára felhasznált előirányzatok összege a mutató által jelzett, 2012. március 31-i szinthez képest 253,6 millió EUR-val magasabb volt a költségvetésben előirányzottnál. Ez az eltérés elsősorban az élelmiszerprogramoknak, továbbá a bor-, valamint a gyümölcs- és zöldségágazatnak tulajdonítható. Más ágazatok esetében ugyanakkor összességében enyhe kihasználatlanság volt megfigyelhető. 4.1.1. Élelmiszerprogramok (+ 31,4 millió EUR) A mutató által 2012. március 31-én jelzett végrehajtási szinthez viszonyítva a jelenlegi túlköltekezés egyrészt a tagállamoknak a 2011. évi program igazgatásához kapcsolódó, 2012-ben kifizetett és bejelentett adminisztratív, valamint szállítási költségeinek, másrészt annak tudható be, hogy a sovány tejpor intervenciós raktárakból való, az Unió leginkább rászoruló személyei részére történő kiosztás céljából történő kitárolása a vártnál gyorsabb ütemben valósult meg. Meg kell jegyezni, hogy az említett gyorsabb végrehajtási ütem egyáltalán nem fenyeget az elfogadott költségvetési előirányzatok – amelyeket e programokra vonatkozóan 500 millió EUR összegben rögzítettek – túllépésének veszélyével. 4.1.2. Gyümölcs és zöldség (+ 105,7 millió EUR az elfogadott előirányzatokhoz képest) Az elfogadott előirányzatokat illetően ez a végrehajtási szint elsősorban a termelői szervezetek működési alapjaival kapcsolatos programmal összefüggő kiadásoknak tulajdonítható, amely program finanszírozása az elfogadott költségvetési előirányzatokból, valamint a 2012. évi költségvetésben az e programhoz rendelt címzett bevételekből történik (megjegyzés: erről bővebben lásd a fenti 2. pontot). Ez a végrehajtási szint annak a következménye, hogy a 2012. március 31-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az ezen ágazathoz rendelt címzett bevételeket. Emellett a vizsgált időszakban a tagállamok a kifizetéseket a termelői csoportok előzetes elismerési programjára nyújtott támogatásra vonatkozóan megállapított mutató szintjénél gyorsabb ütemben teljesítették. A Bizottság jelenleg arra számít, hogy az e programhoz kapcsolódóan 2012-ben felmerülő kiadások meg fogják haladni a 2012. évi költségvetésben szereplő, megfelelő előirányzatokat. Következésképpen a Bizottság úgy ítéli meg, hogy az ágazat rendelkezésére álló összes előirányzat nem lesz elegendő a tagállamokban a 2012. évben várhatóan felmerülő kiadások fedezésére. 2010-től a Bizottság az Olvasó kedvéért *-gal jelölt lábjegyzetet iktatott be az 1. mellékletben szereplő, ideiglenes végrehajtásról szóló táblázatba. Ez a lábjegyzet azt mutatja meg, hogy mi lenne a helyzet, ha a mutató 2012. március 31-i szintjét alkalmazták volna a szóban forgó ágazat finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 788 millió EUR összegű elfogadott költségvetési előirányzatokból és az ehhez az ágazathoz rendelt, 310 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 1 098 millió EUR összegű teljes finanszírozásra alkalmazták volna, akkor a megfigyelhető túlköltekezés 12,3 millió EUR-ra csökkent volna. 4.1.3. Szőlészeti-borászati termékek (+ 115,4 millió EUR) A mutató által 2012. március 31-én jelzett végrehajtási szinthez viszonyítva a jelenlegi túlköltekezés annak tudható be, hogy a tagállamok a borágazatnak nyújtott nemzeti támogatási programok esetében felgyorsították a kifizetések ütemét. Meg kell jegyezni, hogy az említett programok gyorsabb végrehajtási üteme egyáltalán nem fenyeget a költségvetési előirányzatok túllépésének veszélyével, mivel ez utóbbiak megfelelnek a jogszabályok által e programokra meghatározott pénzügyi felső határoknak. 4.2. Közvetlen támogatások A közvetlen támogatásokra szánt előirányzatok felhasználása a mutató 2012. március 31-i szintjénél 1 152,1 millió EUR-val volt magasabb. 4.2.1. Termeléshez nem kötődő közvetlen támogatások (+ 987,3 millió EUR az elfogadott előirányzatokhoz képest) Az elfogadott előirányzatokat illetően az egységes támogatási rendszer esetében túlköltekezés tapasztalható, amit egyrészt a 2012. március 31-ig tartó időszakra vonatkozó mutatónak az ehhez az ágazathoz rendelt bevételeket nem tartalmazó, elfogadott költségvetési előirányzatokra való alkalmazása, másrészt a Bizottság által a tagállamoknak azt illetően adott általános engedélye eredményezett, hogy 2011. október 16-tól előlegfizetéseket teljesíthessenek a közvetlen támogatásokhoz kapcsolódóan. Továbbá meg kell jegyezni, hogy az ágazat összes többi programja – az egységes területalapú támogatási rendszer, a cukorra, illetve a gyümölcs- és zöldségfélékre vonatkozó támogatások, valamint a különleges támogatások (68. cikk) – esetében a mutató szintjéhez képest gyorsabb volt a végrehajtás üteme. A tagállamok eddig a költségvetésben előirányzott becsült szükségletek több mint 96 %-át már kifizették, szemben a 2011-ben ugyanezen időpontig a 2010-es igényekre kifizetett 94 %-kal. 2010-től a Bizottság az Olvasó kedvéért *-gal jelölt lábjegyzetet iktatott be az 1. mellékletben szereplő, ideiglenes végrehajtásról szóló táblázatba. Ez a lábjegyzet azt mutatja meg, hogy mi lenne a helyzet, ha a mutató 2012. március 31-i szintjét alkalmazták volna a termeléshez nem kötődő közvetlen támogatások finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a termeléshez nem kötődő közvetlen támogatások számára várhatóan rendelkezésre álló összes finanszírozás a 37 189 millió EUR összegű elfogadott költségvetési előirányzatokból és az ezekhez a támogatásokhoz rendelt, 700 millió EUR összegűre becsült címzett bevételekből tevődik össze. Ennek megfelelően, ha a mutatót a termeléshez nem kötődő közvetlen támogatások számára várhatóan rendelkezésre álló 37 889 millió EUR összegű teljes finanszírozásra alkalmazták volna, akkor a megfigyelhető túlköltekezés kevesebb, 320,2 millió EUR lenne. A Bizottság jelenleg szigorúan nyomon követi a termeléshez nem kötődő közvetlen támogatások végrehajtását. 4.2.2. Egyéb közvetlen támogatások (+ 165,5 millió EUR) A Bizottság arra irányuló általános engedélye következtében, hogy a tagállamok a közvetlen támogatásokhoz kapcsolódóan 2011. október 16-tól előlegfizetéseket teljesíthessenek, a kifizetés a mutató 2012. március 31-i szintjéhez képest gyorsabb volt egyes programok, köztük az anyatehénre és a szarvasmarhára nyújtott különleges támogatások, a burgonyakeményítő-gyártóknak nyújtott támogatások, valamint a rizsre és gyapotra nyújtott területalapú kifizetések esetében. Hasonlóan a termeléshez nem kötődő közvetlen támogatásokéhoz, a Bizottság jelenleg szigorúan nyomon követi az egyéb közvetlen támogatások végrehajtását. 4.3. Mezőgazdasági kiadások pénzügyi ellenőrzése 4.3.1. A korábbi évek számláinak számviteli vizsgálata (+ 58,3 millió EUR) A 2012. március 31-ig terjedő időszakra a tagállamok 0,7 millió EUR összegű, számviteli vizsgálatból eredő pozitív korrekciót jelentettek be. A végrehajtás jelenlegi szintje az említett korrekcióknak a megfelelő mutató 2012. március 31-i szintjével való összehasonlításából következik. Ugyanakkor meg kell jegyezni, hogy ez idáig nem került sor a jelenlegi költségvetési évben várható összes számlaelszámolási határozat meghozatalára, és a tagállamok sem jelentették még be a számviteli vizsgálatokból származó összes korrekciót. Hangsúlyozni kell, hogy a Bizottság a 2012-re vonatkozó módosító indítványában – 69 millió EUR összegben javasolt korrekciókat. A költségvetési hatóság által elfogadott 2012. évi költségvetésben ez az összeg – 200 millió EUR volt. A Bizottság jelenlegi véleménye szerint a számlaelszámolási határozataiból és a támogatások kifizetési határidejének a tagállamok általi be nem tartásából eredő korrekciók várhatóan nem lesznek elegendőek a – 200 millió EUR-t kitevő magasabb összeg teljes körű fedezésére. Ezért a Bizottságnak a negatív költségvetési előirányzatok ebből adódó jelentős hiányát pozitív költségvetési előirányzatokkal kellene fedeznie annak érdekében, hogy e költségvetési tétel lezárása 2012-ben megtörténhessen. 4.4. Egyéb kiadások 4.4.1. Élelmiszer- és takarmánybiztonság, állategészségügy, állatjólét és növényegészségügy (– 59 millió EUR) Az e költségvetési jogcímcsoportból finanszírozott programok a Bizottság által teljesítendő közvetlen kifizetéseket foglalnak magukban. A javuló állat-egészségügyi helyzet, valamint a kevesebb TSE-vizsgálatot előíró jogszabályi változások következtében az állatbetegségekre és felszámolásra irányuló programok esetében a várt szükségletek alatta maradnak a 2012. évi költségvetés elkészítése során becsült szükségleteknek. A jelenlegi megítélés szerint az ehhez a költségvetési jogcímcsoporthoz tartozó előirányzatok terén kihasználatlanság várható. 5. Az EMGA-hoz rendelt címzett bevételek felhasználása Az 1. melléklet táblázata azt mutatja, hogy 2012. március 31-ig 477,2 millió EUR összegű címzett bevétel folyt be. Nevezetesen: – a megfelelőségi vizsgálatok határozatain alapuló korrekciókból származó bevételek összege 345,7 millió EUR-t tett ki, amelyet a költségvetési év végéig várhatóan további összegek növelnek; – a szabálytalanságok nyomán keletkezett bevételek összege körülbelül 74,9 millió EUR-t tett ki, amelyet a költségvetési év végéig várhatóan szintén további összegek növelnek, és – mostanra a tejilletékből származó bevételek nagyobb hányada befolyt, és összegük 56,6 millió EUR-t tesz ki. Végezetül a 2011-ről 2012-re átvezetett címzett bevételek 441,5 millió EUR-t tettek ki, ami jóval meghaladja az eredetileg 205 millió EUR-ra becsült összeget. Így az EMGA-kiadások fedezésére rendelkezésre álló címzett bevételek összege 2012. március 31-én 918,6 millió EUR-t tesz ki. A még beszedendő címzett bevételek összege 327,8 millió EUR (a 2012. évi költségvetés azon feltételezése alapján, miszerint a 2012-ben keletkező címzett bevételek becsült értéke 805 millió EUR, amelyből eddig 477,2 millió EUR folyt be). 6. Az ideiglenes szerkezetátalakítási összegekből származó bevételek felhasználása (cukorágazat) A jogszabályokkal összhangban, 2009 novembere óta nem került sor újabb ideiglenes szerkezetátalakítási összegek beszedésére a tagállamoktól. Következésképpen, a cukoripar szerkezetátalakítási alapja számára rendelkezésre álló összes címzett bevétel összege megegyezik a 2011. évi költségvetésből átvezetett összeggel, amely az eredeti becslésekkel szemben eléri a 856,8 millió EUR-t (ami magasabb a 2012. évi költségvetésben előirányzott 832,2 millió EUR-nál, mivel 2011 végén a támogatások kifizetése a vártnál kisebb összegben történt). 7. A cukoripar szerkezetátalakítási alapjának felhasználása 2012. március végéig a tagállamok a szerkezetátalakításra irányuló intézkedések támogatására, valamint a diverzifikációs, illetve cukorfinomítási támogatások céljára 69 millió EUR összegű kifizetést teljesítettek. 8. Következtetések A 2012. évi EMGA-költségvetés előirányzatainak előzetes végrehajtása a 2012. március 31-ig terjedő időszakban azt mutatja, hogy a tagállamok részére teljesített havi visszatérítések 1 359,7 millió EUR összeggel meghaladták a mutató alapján előre jelzett, a költségvetés végrehajtására vonatkozó kiadási profilnak megfelelő mértéket. Ennek oka elsősorban a Bizottság arra irányuló általános engedélye volt, hogy a tagállamok a közvetlen támogatásokhoz kapcsolódóan 2011. október 16-tól előlegfizetéseket teljesíthessenek, ami e támogatásokat illetően gyorsabb kifizetési ütemet eredményezett. 918,6 millió EUR összegű címzett bevétel már rendelkezésre áll, és 2012 során várhatóan további 327,8 millió EUR folyik be. A Bizottság jelenleg arra számít, hogy a már most rendelkezésre álló, valamint az év során elérhetővé váló címzett bevételek összege – a 2012. évi költségvetés kidolgozása idején vártnak megfelelően – elegendő lesz a gyümölcs- és zöldségágazatra, valamint a termeléshez nem kötődő közvetlen támogatásokra szánt finanszírozás fedezésére. Tekintettel arra, hogy a számviteli vizsgálatokból származó korrekciók – 200 millió EUR-ra emelkedtek (lásd a fenti 4.3.1. pontot), a Bizottság fokozott figyelemmel fogja kísérni a költségvetés végrehajtásának alakulását annak érdekében, hogy eldönthesse: a költségvetés más részeihez tartozó előirányzatoknak a tervezettnél alacsonyabb szintű kihasználása lehetővé teszi-e e magasabb negatív kiadás azon részének finanszírozását, amelyet nem fedeznek a számlaelszámolási határozatok és a támogatás-kifizetési határidők érintett tagállamok általi elmulasztása esetén alkalmazandó egyéb korrekciók révén a Bizottság által ténylegesen beszedett összegek. [1] HL L 209, 2005.8.11., 1. o. [2] Az átvitt címzett bevételeket elsőként, vagyis a költségvetési hatóság által elfogadott előirányzatok, illetve az év során keletkezett címzett bevételek előtt kell felhasználni (a költségvetési rendelet 10. cikke).